સંદર્ભના આ ત્રણ વર્તુળો ઉપરાંત પણ સ્ત્રી-પુરુષ વચ્ચે બીજા અનેક બુનિયાદી તફાવતો છે. સ્ત્રી-પુરુષના સંબંધોને સમજવા માટે એને ધ્યાને લેવા પણ એટલા જ આવશ્યક છે. જેમ કે, સરેરાશ પુરુષને માત્ર બે જ આંખો હોય છે અને એ બેય આંખો માત્ર સીધી લીટીમાં આગળ તરફ જ જોવા ટેવાયેલી હોય છે. જ્યારે સ્ત્રીને બે નહીં, પણ ચાર આંખો હોય છે! સ્ત્રી એની આગળની બે આંખથી પળવારમાં આગળ, ઉપર-નીચે-આજુબાજુ બધે જ કાતર મારીને જોઇ લેતી હોય છે. એટલે જ કવિઓએ સ્ત્રીની નજરને તીરછી નજરવાલી કહી છે. આટલું જ નહીં, પણ સ્ત્રીને આગળની સાથે સાથે પાછળ પણ બે આંખ હોય છે. આ પાછળની બે આંખ દૃશ્યને જોઇ નથી શકતી પણ સૂંઘી શકે છે.આ વાતની ખાતરી કરવી હોય તો ક્યારેક બસ કે ટ્રેનમાં તમારી આગળ ઊભેલી કે બેઠેલી સ્ત્રીની પીઠને સતત તાકવાનો મનોયત્ન કરજો! એટલે થોડી જ વારમાં આગળ મોઢું કરીને ઊભેલી છણકો કરીને તરત પાછળ ફરીને તમારી સામું આંખની કટારી મારશે!